Sag C-262/88

Douglas Harvey Barber

mod

Guardian Royal Exchange Assurance Group

anmodning om præjudiciel afgørelse, indgivet af Court of Appeal, London

»Lige løn til mænd og kvinder — afskedigelse begrundet i driftsmæssige hensyn — udbetaling af en arbejdsophørspension før den normale pensionsalder«

Retsmøderapport

Forslag til afgørelse fra generaladvokat W. Van Gerven, fremsat den 30. januar 1990 1912

Domstolens dom af 17. maj 1990 1944

Sammendrag af dom

Socialpolitik – mandlige og kvindelige arbejdstagere – lige løn – Traktatens artikel 119 – anvendelse på private erhvervstilknyttede pensionsordninger – afgørelse i en præjudiciel dom – fortolkningen kan ikke påberåbes til støtte for krav om tilkendelse af pensionsret fra et tidspunkt forud for domsafsigelsen

Socialpolitik – mandlige og kvindelige arbejdstagere – lige løn – privat erhvervstilknyttet arbejdsophørspensionsordning – fastsættelse af forskellige aldersbetingelser for de to køn for erhvervelse af pensionsret – ikke tilladt

Ydelser, som en arbejdsgiver udbetaler til en arbejdstager i forbindelse med dennes afskedigelse, udgør en form for løn, som arbejdstageren er berettiget til som følge af arbejdsforholdet, som udbetales til ham ved arbejdsforholdets ophør, som kan gøre det lettere for ham at tilpasse sig de nye forhold, der opstår som følge af, at han har mistet sit arbejde, og som sikrer ham en indtægtskilde i den periode, hvor han søger nyt arbejde. Sådanne ydelser, som udbetales i forbindelse med afskedigelse af driftsmæssige grunde, er som følge heraf omfattet af Traktatens artikel 119, stk. 2, uanset om ydelserne udbetales i henhold til en arbejdskontrakt, i henhold til lovbestemmelser eller på frivilligt grundlag.

I modsætning til ydelser, der udbetales i henhold til nationale lovbestemte socialsikringsordninger, er arbejdsophørspensioner, der udbetales i henhold til private erhvervstilknyttede ordninger — som er karakteriseret ved, at de er indført enten efter en overenskomst mellem arbejdstagere og arbejdsgivere eller efter en ensidig beslutning truffet af arbejdsgiveren, at de enten finansieres af arbejdsgiveren alene eller af arbejdsgiveren og arbejdstagerne i forening, at de i henhold til lovgivningen delvis træder i stedet for den lovbestemte ordning, når arbejdstageren har givet sit samtykke hertil, og at de kun gælder for arbejdstagere, der er ansat i bestemte virksomheder — ydelser, som arbejdsgiveren modtager fra arbejdsgiveren som følge af arbejdsforholdet, og de er derfor omfattet af Traktatens artikel 119. Den omstændighed, at den private erhvervstilknyttede ordning er oprettet i form af en »trust« og administreres af »trustees«, som formelt er uafhængige af arbejdsgiveren, berører ikke denne fortolkning af artikel 119, eftersom denne artikel også finder anvendelse på ydelser, som modtages indirekte fra arbejdsgiveren.

Traktatens artikel 119 forbyder enhver form for lønmæssig forskelsbehandling af mænd og kvinder, uanset hvilken ordning der giver anledning til forskelsbehandlingen. Følgelig er det i strid med denne artikel at fastsætte forskellige aldersbetingelser for de to køn for erhvervelse af ret til pension i henhold til en privat erhvervstilknyttet ordning, der delvis træder i stedet for den lovbestemte ordning, selv om forskellen i pensionsalder for mænd og kvinder svarer til den forskel, der gælder efter den nationale lovbestemte ordning.

For så vidt angår lige løn til mænd og kvinder kan virkelig gennemskuelighed, der gør det muligt for de nationale domstole at udøve en effektiv kontrol, kun opnås, hvis ligelønsprincippet skal overholdes for hver enkelt del af den løn, mænd og kvinder modtager, og ikke kun ud fra en samlet vurdering af de ydelser, de modtager.

Traktatens artikel 119 finder direkte anvendelse på alle former for forskelsbehandling, som kan konstateres allerede ved hjælp af de i artiklen opstillede kriterier, samme arbejde og lige løn, uden at der fra Fællesskabets eller medlemsstaternes side skal træffes nærmere foranstaltninger til fastlæggelse af disse kriterier. De nationale domstole, for hvilke bestemmelsen påberåbes, skal sikre beskyttelsen af de rettigheder, bestemmelsen tillæger borgerne, navnlig i tilfælde, hvor der efter en privat erhvervstilknyttet pensionsordning, der delvis træder i stedet for den lovbestemte ordning, ikke udbetales en mand, der afskediges, den aktuelle pension, en kvinde i et sådant tilfælde ville få udbetalt.